IVP wil buitelandse arbeiders beperkFoto: ANA Die Inkatha Vryheidsparty (IVP), die vierde grootste politieke party in die land, gaan ’n wetsontwerp by die parlement indien wat ’n kwota neerlê vir die aantal buitelanders wat ’n Suid-Afrikaanse werkgewer in diens mag hê. Die IVP het ’n mediakonferensie gehou nadat die party se parlementêre koukus hul jaarlikse strategieberaad gehou het, en hul standpunt oor ’n reeks aktuele kwessies is vasgelê. Een daarvan is dat ’n private‑ledewetsontwerp deur Liezl van der Merwe, IVP-LP, by die parlementêre portefeuljekomitee oor binnelandse sake ingedien word om só ’n kwotastelsel op die been te bring. Volgens Van der Merwe is die wetsontwerp nodig omdat soveel, en veral ongeskoolde, Suid-Afrikaners sterk voel dat hul werkgeleenthede aan buitelanders gegee word. Sy het ontken dat die IVP se voorstelle nasionalisties of xenofobies is. Dit wil in hierdie stadium voorkom of die voorgestelde kwotas slegs vir ongeskoolde arbeid sal geld, en nie vir geskoolde buitelanders nie. Vir die afsienbare toekoms bly prins die party se leier in die parlement. Die IVP-hoofsweep, Narend Singh, het aangekondig dat die party voorstelle sal steun om die openbare beskermer, adv. Busisiwe Mkhwebane, voor die parlement te daag om te verduidelik hoekom sy soveel bevindings maak wat deur die hof ter syde gestel word. “Ons het nie daardie probleem met haar voorganger [adv. Thuli Madonsela] ondervind nie,” het Singh uitgewys. Hy het gesê Mkhwebane se antwoorde tydens so ’n parlementêre proses sal bepaal of die IVP voorstelle sal steun om haar uit haar amp te verwyder. Die IVP gaan ook vanjaar voorstel dat ’n nuwe artikel 9-instelling genaamd die Integriteitskommissie aangestel word om korrupsie te bekamp. Op joernaliste se vrae was die IVP taamlik onseker oor hoe om te voorkom dat die posisie deur die ANC gekaap word. Wat die gronddebat betref, staan die IVP teen enige verandering aan die Grondwet om onteiening sonder vergoeding te vergemaklik, en vir die behoud van die Ingonyama-trust in KwaZulu-Natal. Die IVP is ten gunste van die instel van een of ander vorm van nasionale gesondheidsversekering, maar nie volgens die model wat die ANC voorstel nie. Die party sal dus teen die tersaaklike wetsontwerp in die parlement stem.